钦定古今图书集成/明伦汇编/官常典/第539卷 > 王骥
## 钦定古今图书集成/明伦汇编/官常典/第539卷 > 王骥

按《明外史》本传：“骥字尚德，束鹿人。长身伟干，便骑射，
刚毅有胆，晓畅戎略。中永乐四年进士。为兵科给事
中，使山西，奏免盐池逋课二十馀万。寻迁山西按察
司副使。洪熙元年，入为顺天府尹。宣德初，擢兵部右
侍郎，代顾佐署都察院事。久之，署兵部尚书。九年，命
为真。正统初，奉诏议边事。越五日未奏。帝怒，执骥与”
侍郎邝埜下之狱，寻得释。阿台、朵儿只伯数寇甘、凉，
边将屡失利。侍郎柴车、徐晞、都御史曹翼相继整饬
边务未能制，复遣大臣经略之。骥出视师，许便宜行
事，疾驱至军，大会诸将，问将校：“往时追敌鱼儿海先
退败军令者谁？”曰：“都指挥安敬。骥先承密旨戮敬”，遂
缚斩辕门。并责都督蒋贵曰：“汝大将亦当死，姑贷汝
立功自赎。”诸将皆股栗，莫敢仰视。骥乃大阅将士，分
兵画地，使各自防御，边境肃然。把秃孛罗寇庄浪，遣
都指挥魏荣破其部落以归。阅甘、凉军，汰三之一，定
更番法。兵休息而转输亦省。还报命。俄阿台复入寇。
帝以任礼为平羌将军，蒋贵、赵安副之。骥督军至，则
遣贵为前锋，直捣狼山，而与礼等分率大军后继，与
贵约曰：“不捷无相见也。”贵击走贼石城，复率精骑追
得其左丞脱罗朵儿，只伯，走死。骥与礼至梧桐林，得
枢密同知、佥院十五人、万户二人，降其部落，穷追至
黑泉而还。右军安等出昌宁，至刁力沟，亦得右丞达
鲁花赤等。捷闻，贵、礼、安皆封伯，而骥兼支大理卿俸。
寻召还理部事。久之，麓川之役起，麓川宣慰使思任
发叛，数败王师。廷议遣官招谕，而中官王振方用事，
喜功名。骥揣振意，力主用兵。振大悦，遂绌廷议。六年
春，拜蒋贵平蛮将军，李安、刘聚为副，骥总督军务，大
发东南诸道兵十五万讨之。濒行，赐骥、贵黄金兜牟、
细铠、蟒绣绯衣、朱弓矢。骥驰传至云南，部署诸将，遣
参将冉保等由东路趋孟定，大军由中路至腾冲，腹
背夹击。遂与贵以二万人趍上江，合诸军攻之，贼坚
守不下。会大风，纵火焚栅，力攻，斩首五万馀级，拔上
江寨。进自夹象石渡下江，至腾冲，长驱抵木笼山。贼
乘高据险，筑七垒相救。骥遣宫聚、刘聚分左右翼缘
岭上，而自将中军横击之，连破七寨，进捣其巢。山陡
绝，深堑环之，一面傍江不可上。贼从间道立栅马鞍
山，出大军后。骥戒军中无动，而令都指挥方瑛以轻
兵六千突贼栅，斩首数百，复诱败其象阵。而冉保等
巳从东路合木邦、车里、大侯诸土军，破乌木弄、戛邦
诸寨，截守西峨渡。骥乃令诸将分军百道环攻。会西
风大作，复纵火死者无算。思任发携二子走孟养，老
弱溺江死者数万，获虎符、金牌及诸卫所印章三十
有奇，犁其巢穴，留兵守之而还。时维摩土司韦郎罗
僭称广西王，命移师讨之。骥曰：“此不足血吾刃也。”遣
偏帅压贼境，言尚书大军且至。贼惊溃，俘其妻子。郎
罗走安南，传檄安南，缚之以献。广南土司交恶，构兵
十馀年，谕之立解。明年师还，帝遣户部侍郎王质赍
羊酒迎劳数百里外。入见，赐宴奉天门，封推诚宣力
武臣、特进荣禄大夫、上柱国、靖远伯，岁食禄千二百
石，予铁券，世袭指挥同知，赐貂蝉冠、玉带。贵亦进为
侯。刘聚等迁赏有差，士卒赐予加等，府库为竭。而骥
自是以勋爵奉朝请，不预兵部政矣。思任发窜缅甸，
其子思机发复率馀众居者蓝，奏乞入朝谢罪。廷议
因而抚之，王振不可，乃复命骥总督军务，镇守云南，
率参将冉保、毛福寿以往。未至，而思机发遣弟招赛
入贡，缅甸亦奏获思任发，要麓川地。朝廷不纳其贡，
且敕骥图缅甸。骥因请济师，复命贵为平蛮将军，调
土兵五万往，发卒转饷五十万人。骥初檄缅甸，命送
思任发。缅人阳听命，持两端。八年冬，大军逼缅甸，缅
人潜以楼船载贼觇官军。骥乃次腾冲，分军五。缅人
大至，骥宣言使听犒，而贵潜以兵焚其舟，缅人溃。骥
念思机发不破，则缅人有后虑，必不肯送贼出，遂趋
者蓝，捣思机发巢，破之。思机发脱走，得其妻子部落，
立陇川宣抚司。明年还朝，加禄三百石，往宁夏、甘、凉
巡边。十一年，缅人竟以思任发来归，为千户王政所
诛。而思机发凶暴益甚，数入寇，总兵沐斌辄败之。王
振犹未慊，欲尽灭其种，复以骥为总督，宫聚为平蛮
将军，张𫐄、田礼副之，帅师十五万直抵金沙江。贼栅
西岸地，官军造浮桥以破之。贼又栅鬼哭山巅。骥连破
其十馀寨，坠死者万计，而竟不能得思机发。是时官
军逾孟养，至孟𨚗海，其地在金沙江西，去麓川千馀
里。诸蛮见大军，皆震怖曰：“自古汉人无渡金沙江者，
今王师至此，岂天威耶！”师欲还，诸蛮复拥思任发少
子思陆据孟养。骥知贼终不可灭，乃与思陆约立誓金沙江上，曰：“石烂江枯，尔乃得渡。”思陆亦惧而听命，
乃班师。骥凡三征麓川，卒不得思机发。议者皆咎骥
等老师费财，以一隅骚动天下。而会川卫训导詹英
抗疏言：“骥等多役民夫，舁彩缯，散诸土司，以邀厚利。
擅用腐刑，诡言进御，实充私役。师行无纪，十五万人
一日起行，互相蹂践。每军负米六斗，跋涉山谷，自缢
者多，抵金沙江，徬徨不敢渡，既渡不敢攻，攻而失。都
指挥路宣、翟亨等俟贼解，多捕鱼户为俘，以地分木
邦、缅甸，掩败为功。此何异李宓之败而杨国忠以捷
闻也。”奏下法司，王振左右之，仅停奖劳而已。当是时，
湖广、贵州诸苗所在蜂起，围平越及诸城堡。贵州东
路闭，骥等拥师归。民遮道诉骥曰：“吾受命征麓川，不
受命杀苗也。”去之。苗前后截击，死亡数万。至武昌，诏
还军讨苗。会英宗北狩，群臣劾王振，并及骥。以骥方
在军，且倚之平苗，置弗问。命佩平蛮将军印，充总兵
官，侍郎侯琎总督军务。已而苗益炽，众至十馀万。平
越被围半岁，巡按御史黄镐死守，粮尽，掘草根食之，
而骥顿军辰、沅不进，镐乃草《疏》置竹筒中，募人自间
道出，闻于朝。更命保定伯梁珤为平蛮将军，益兵二
万人，侯琎自云南督之。前疾战，大破贼，尽解诸城围。
而骥亦俘划平王虫富等以献。加岁禄百石，予世伯
券，命总督南京机务。南畿军素偷惰，骥至，一以所驭
军法教之，于谦弗重也。骥请老，因解其任，奉朝请。帝
虽罢骥，内犹严之。时禁私役阉人，惟黔国公、宁阳侯
得留四人，而骥独留六人。骥年且八十，跃马食肉，盛
声伎如故。久之，石亨、徐有贞等奉英宗复辟，骥与有
力焉。赏稍后，上章自讼，言：“臣子祥方入南城，为诸将
所挤，坠地几死。今论功不及，疑有蔽之者。”帝乃官祥
指挥佥事，而命骥仍兵部尚书，理部事，加号“奉天翊
卫、推诚宣力守正文臣”、光禄大夫，馀如故。数月请老，
又三年乃卒，年八十三。赠靖远侯，谥《忠毅》。